Broj: 711-I-1689-M-145/23-02-23

Zagreb, 17. kolovoza 2023.

 **MARKO IGNJATIĆ**

**vršitelj dužnosti direktora trgovačkog društva**

**Poduzetnički centar Zagrebačke županije d.o.o.**

**Predmet: mišljenje na zahtjev Marka Ignjatića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 4. kolovoza 2023. pod brojem 711-U-6511-M-145/23-01-25 zaprimilo zahtjev za mišljenjem koji je podnio Marko Ignjatić, vršitelj dužnosti direktora trgovačkog društva Poduzetnički centar Zagrebačke županije d.o.o.

U podnesenom zahtjevu se navodi da je u trgovačkom društvu Poduzetnički centar Zagrebačke županije d.o.o., trgovačkom društvu u 100%-tnom vlasništvu Zagrebačke županije, došlo do promjene člana Uprave - direktora. U zahtjevu se dalje navodi da je prethodni direktor Mario Majhen razriješen dužnosti s danom 5. srpnja 2023. temeljem podnesene ostavke, a Skupština Društva je za njegovog nasljednika imenovala Marka Ignjatića za vršitelja dužnosti direktora s danom 6. srpnja 2023., pri čemu mandat vršitelja dužnosti direktora traje do izbora direktora trgovačkog društva po natječaju. U zahtjevu se dalje navodi da se imenovani upisuje u sudski registar kao osoba ovlaštena za zastupanje, no da zbog objektivnih okolnosti provedba upisa još nije objavljena. Zaključno se traži mišljenje Povjerenstva po pitanju obveze podnošenja imovinske kartice za vršitelja dužnosti direktora s obzirom na to da se radi o privremenoj dužnosti.

Uvidom u Odluku o imenovanju vršitelja dužnosti direktora Društva, URBROJ: 235/23-2, koja je dostavljena uz podneseni zahtjev za davanjem mišljenja, Povjerenstvo je utvrdilo da je istu donijela Skupština Društva na sjednici održanoj 4. srpnja 2023. te da je istom u članku 1. za vršitelja dužnosti direktora Društva imenovan Marko Ignjatić s danom 6. srpnja 2023. U navedenoj Odluci u članku 2. utvrđeno je da mandat direktora Društva traje do 6. srpnja 2023. do izbora direktora Društva po natječaju.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 19. sjednici održanoj 17. kolovoza 2023., daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu toga Zakona.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Marko Ignjatić, koji je imenovan za vršitelja dužnosti direktora trgovačkog društva Poduzetnički centar Zagrebačke županije d.o.o. i čiji mandat traje do provedbe javnog natječaja odnosno do izbora direktora tog trgovačkog društva, u podnesenom zahtjevu za davanjem mišljenja naveo je da se radi o privremenoj dužnosti.

Obnašanjem funkcije vršitelja dužnosti direktora trgovačkog društva Poduzetnički centar Zagrebačke županije d.o.o. Marko Ignjatić obveznik je ZSSI-a u smislu odredbe članka 3. stavka 1. točke 40. ZSSI-a.

Međutim, ako bi se u određenom roku od stupanja na dužnost vršitelja dužnosti (npr. u okvirnom roku od 60 dana iz članka 8. stavka 1. ZSSI-a), raspisao natječaj za direktora trgovačkog društva Poduzetnički centar Zagrebačke županije d.o.o. te se na isti ne bi prijavio Marko Ignjatić, ne bi postojala njegova obveza podnošenja imovinske kartice Povjerenstvu, jer bi u tom slučaju od trenutka imenovanja prestao obnašati ovu dužnost u primjerenom razdoblju izborom direktora po provedenom natječaju, odnosno radilo bi se o obavljanju dužnosti vršitelja dužnosti direktora u kraćem razdoblju. Povjerenstvo smatra da u tom slučaju Marko Ignjatić ne bi bio u obvezi podnijeti imovinsku karticu, jer bi iz navedenih radnji proizlazila namjera da razriješi okolnost temeljem koje bi bio smatran obveznikom.

S druge strane, ako se Marko Ignjatić namjerava kandidirati na natječaju za direktora trgovačkog društva Poduzetnički centar Zagrebačke županije d.o.o., dužan je Povjerenstvu podnijeti imovinsku karticu prema članku 10. stavku 2. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Marko Ignjatić, putem e-mail adrese
2. Objava na internetskoj stranici Povjerenstva
3. Pismohrana